Il-finanzi tal-Kunsilli Lokali jistgħu jiżdiedu billi persentaġġ mill-ħlas li jsir tal-Liċenzji tal-Karozzi u vetturi oħra jinżamm mill-Kunsilli Lokali. Il-Kunsilli Lokali jieħdu persentaġġ ta 10% tal-valur tal-liċenzja fl-ewwel sena u jkompli jiżdied kull sena b'1% sa massimu ta 15%. Il-ħlas tal-Liċenzji tal-Karozzi jkun jista' jsir fil-Kunsilli Lokali. Għal min iħallas il-liċenzja b'mod ieħor, il-Kunsill Lokali tal-lokalità li fiha tkun reġistrata l-Liċenzja tal-Karozza, xorta jingħata l-persentaġġ msemmi. Dan qalu l-Kelliem għall-Kunsilli Lokali David Agius waqt Laqgħa għas-Sindki u Viċi-Sindki organizzata mil-Assoċjazzjoni tal-Kunsilli Lokali f'Għawdex. David Agius ippropona wkoll li fil-Budget li ġej, il-Gvern għandu jżid il-flus li jingħataw il-Kunsilli Lokali għax dan sa llum huwa anqas minn 1% tan-nefqa tal-Gvern u mhux biżżejjed biex ikopri x-xogħol, l-kuntratti u l-obligi tal-Kunsilli Lokali. David Agius ippropona wkoll li l-Kumitati Amministrattivi jingħataw allokazzjoni diretta mill-Gvern biex ikunu jistgħu jaħdmu, liema allokazzjoni tkun aktar mill-allokazzjoni li jingħataw il-Kunsilli Lokali biex jużawha fiż-żoni rapreżentati mill-Kumitati Amministrattivi. David Agius staqsa lil Gvern fejn waslet ir-Riforma fis-Sistema tal-Infurzar Lokali u staqsa ukoll jekk il-Gvern jemminx fis-sistema tar-reġjuni. Hu appella wkoll lil Gvern biex jgħid jekk jaqbilx li l-Ombudsman jkollu fi ħdanu Kummissarju reponsabbli minn dak kollu marbut mal-Kunsilli Lokali.
Proposti konkreti mill-PN biex jissaħħu l-Kunsilli Lokali